La Kartuchos stadionas

Estadio de La Cartuja arba „Estadio Olímpico“ de Sevilla yra įvairios paskirties stadionas Sevilijoje, Ispanijoje. Pastatytas 1999 m. pasaulio lengvosios atletikos čempionatui. Talpina 57 619 žiūrovų. Stadione vyko UEFA taurės 2002–2003 m. sezono finalas tarp Celtic ir Porto klubų.

Stadione kartais tarptautines varžybas žaidžia Ispanijos vyrų futbolo rinktinė. Jame taip pat vyko Ispanijos futbolo taurės finalai. 2007 m. kovo 31 d. šiame stadione kaip namų varžybas prieš Villarreal CF žaidė Real Betis, kai buvo laikinai uždrausta žaisti Estadio Benito Villamarín stadione.

Muzikos renginiai 
Stadione vyko tokių grupių ar atlikėjų kaip Luis Miguel (1999 m. spalio 9 d.) ar Madonna (2008 m. rugsėjo 16 d.) muzikos renginiai. 2010 m. rugsėjo 30 d. vykusio 360° turo metu, priešais 76 000 žiūrovų auditoriją grojo airių grupė U2. Tai buvo didžiausias muzikos renginys, kada nors vykęs Sevilijoje.

Nuorodos 
 Oficiali svetainė
 Stadiono nuotraukų galerija

Ispanijos futbolo stadionai